Lasbrief vir Grace Mugabe se arres glo uitgereik | Maroela Media
AfriForum sê hy het bevestiging van die Suid-Afrikaanse Polisiediens ontvang dat 'n lasbrief uitgereik is vir die inhegtenisneming van Zimbabwe se vorige presidentsvrou, Grace Mugabe.
Mugabe het na bewering die model Gabriella Engels in Augustus verlede jaar in 'n Suid-Afrikaanse hotel aangerand, maar beweer dit was selfverdediging.
Adv. Gerrie Nel, hoof van AfriForum se privaatvervolgingseenheid, het die aankondiging Woensdag gedoen op 'n nuuskonferensie in Centurion wat belê is om bekend te maak dat die menseregteadvokaat George Bizos se seun Alexi vervolg gaan word vir die beweerde aanranding van sy vrou, Monique van Oosterhout, waartydens ses van haar ribbes gebreek is.
Die hooggeregshof in Johannesburg het in Julie besluit om die diplomatieke immuniteit wat deur die Suid-Afrikaanse regering aan Grace Mugabe toegestaan is, ter syde te stel.
Luidens berigte het 'n kelnerin 'n miskraam gehad nadat Robert Mugabe jr. haar tydens dieselfde voorval gestamp het terwyl hy vir sy ma gevlug het, wat glo verwoed mense in die hotel begin aanval het.
Robert Mugabe was toe nog president van Zimbabwe. Sy vrou is toegelaat om die land te verlaat sonder dat sy vervolg is nadat die Suid-Afrikaanse regering diplomatieke immuniteit aan haar toegestaan het omdat sy destyds 'n presidentsvrou was.
Nadat AfriForum egter dié diplomatieke immuniteit in die hof betwis het, is dit ter syde gestel.
Beteken niks. Sy sal nooit uitgelewer word nie en sal ook nie weer SA besoek nie.
Dit is klaar 'n wen. Maak nie saak of sy nie weer Suid-Afrika besoek nie. Wel dit maak saak ons wil haar nie hier hê nie. Die feit dat sy moet wegbly is goed genoeg. Daar is nie meer 'n vinnige naweek inkopie tog nie. Ook nie haar duur huis hier sien nie.
Ek dink sy gaan soos 'n groot speld verdwyn.
Alles net praatjies, hiervan sal niks kom nie.
As die regering ernstig was sou hul haar nie toegelaat het om in die eerste plek die land te verlaat nie.